**СТАНОВИЩЕ**

**от проф. д-р Йорданка Гешева, Институт за исторически изследвания при БАН**

**по конкурса за доцент, обявен от СУ „Климент Охридски“ по професионално направление** **2.2. История и археология (Нова българска история 1878**–**1944 г.** – **Електорални регулации и избори в България (първата половина на XX в.)), обявен в Държавен вестник, бр. 48 от 28.06.2022 г.**

Гл. ас. д-р Светослав Михайлов Живков е единствен кандидат по обявения в ДВ, бр. 48/ 28 юни 2022 г. конкурс за заемане на академичната длъжност доцент. Приложените от него списъци с публикации и цитирания, автосправки, служебни бележки за провеждани лекции и упражнения и др. показват, че той изпълнява минималните национални изисквания по чл. 2б от ЗРАСРБ за научна област Хуманитарни науки, професионално направление 2.2. История и археология. На своето първо заседание Научното жури установи, че по групи показатели (дисертационен труд; хабилитационен труд – монография; публикувана книга на базата на защитен дисертационен труд; други публикации; цитирания и т.н.) кандидатът за академичната длъжност доцент представя доказателства за **465** точки при необходими **400** и препокрива минималните национални изисквания по чл. 2б от ЗРАСРБ.

За рецензиране от Научното жури са представени 2 монографии и 13 студии и статии, които не повтарят използваните за придобиване на образователната и научна степен ,,доктор“. В списъка с общи публикации са показани 23 студии и статии, участие в написването на 4 учебника и учебни помагала, участия в редакционни колегии на сборници, рецензии за книги и др. Със задоволство отбелязвам, че кандидатът по конкурса има повече от 150 участия в предавания и интервюта на български телевизии, радиостанции, електронни и печатни медии, информационни сайтове, интернет платформи, видимо от показаното в т. 7, Приложение Е. Д-р Св. Живков участва в три проекта с външно финансиране: по ФНИ към МОН (2009); по Оперативна програма „Развитие на човешките ресурси“ (2010 – 2011), по КИННПОР (2019–2020), както и по проекти, организирани от СУ. Включен е като съорганизатор в пет научни конференции.

Като основен хабилитационен труд е представена монографията „Пропорционалното представителство. Избори и електорално законодателство в България в навечерието на Първата световна война“. София: УИ „Св. Климент Охридски“, 2022 ISBN: 978-954-07-5490-1 ISBN (pdf): 978-954-07-5495-6. В нея детайлно и професионално е разгледано приемането и функционирането на първата пропорционална система в България. Периодът на изследването е добре определен. В началото авторът прави един твърде необходим обзор на възприемането на пропорционална система в световен мащаб до Първата световна война. Направена е кратка характеристика най-използвания тип изборна система през XIX век – мажоритарната система в многомандатните райони, на нейните предимства и недостатъци, на т.нар. блокиращ вот. Според автора някои държави търсят изход от положението във въвеждането на едномандатни райони. Други предпочитат да запазят многомандатните, заменяйки мажоритарните формули с пропорционални. Д-р Св. Живков обосновава твърдението си, че българската държава и водената от нея политика е част от този процес.

 Темата за избирателните системи вълнува д-р Св. Живков от десетина години насам и това е дало възможност за задълбочено и аргументирано представяне и осмисляне на проблема и на литературата по него. На базата на вече постигнатото в историографията д-р Светослав Живков прави анализ и синтез на особеностите на функциониращата до 1911 г. мажоритарна изборна система, отчита нейните грешки и недостатъци. Обърнато е внимание върху приетите през 1909 г. изменения в Изборния кодекс. Авторът представя въвеждането на пликове, тъмни стаички, избирателни секции във всяка община и други мерки за подсигуряване тайната на вота и за улеснения за избирателите. Прецизно посочени са всички проекти за въвеждане на пропорционална система в България. Показани са вижданията и позициите на политическите партии по въпроса, отразяването на въпроса в печата, както и формите за това. На анализ и оценка са подложени измененията в електоралното законодателство в периода 1908 – 1911 г. Акцентът пада върху промените в избирателния закон от 1909 – 1912 г. и поправките в Конституцията от 1911 г. Потърсени са спецификите на българската избирателна система. Проследени са етапите при приемането на пропорционална система в България. Анализирани са организацията и провеждането на изборите за три народни събрания (XV, XVI и XVII ОНС), както и гласуванията за регионални и местни представителни органи (окръжни и общински съвети). Представени са предизборните кампании, нарушенията и действията на официалните власти, резултатите и реакциите на политическите сили. Анализирани са резултатите от приложението на пропорционалната система, нейните предимства, разликите с резултатите при мажоритарната. Специално откроено е гласуването с партийни листи и с цветни бюлетини, посочено е, че по-високата пропорционалност на резултатите е една от целите на реформата, както и увеличаването на избирателната активност.

Бих искала да обърна внимание и върху книгата „Прогресивнолибералната партия в България: С Русия политика не правим! (1899 – 1920)“. София: УИ „Св. Климент Охридски“, 2014 ISBN: 978-954-07- 3733-1. Монографията фактически е основно преработен и разширен вариант на дисертация за получаване на ОНС „доктор“. В този си вид тя представлява цялостно научно изследване, посветено на формирането, историята и идеологията на Прогресивнолибералната партия в България (ПЛП), както и на нейното участие в избори за единадесет състава на парламента – от X до XIX ОНС включително и в V ВНС. Разгледани са подготовката и организирането на предизборни кампании, отразяване в печата, коалирания, резултати. За пръв път в историографията на количествен и качествен анализ са подложени динамиката в електоралните среди и сред членовете на партията, действията на националното и местните ръководства, както и техният социален състав. На базата на документи се проследява организационното развитие на ПЛП – провеждането на конгреси, създаването на местни структури, взаимоотношения с последователи и симпатизанти и пр. Специално внимание е обърнато върху вижданията на партията по отношение на вътрешната политика, икономиката и културното развитие на държавата; обект на внимание са външнополитическите концепции. Поставен е акцент върху конкретни действия на министрите прогресивнолиберали. На фона на събитията и процесите в България след Първата световна война авторът проследява причините за саморазпускането на ПЛП и за сливането й с Народната партия в нов политически субект през 1920 г.

Необходимо е да отбележа, че изследванията на д-р Живков са забелязани от колегията. За издадената през 2014 г. монография за ПЛП, както и за повечето от студиите и статиите има не малък брой цитирания. Естествено е по-често до сега да са цитирани изследванията за Прогресивнолибералната партия, тъй като те предхождат по време книгата и статиите за пропорционалната изборна система. В последно време и статиите за пропорционалната система вече привличат вниманието на историческата общност.

При проучването и анализирането на избирателните системи, на изборното законодателство, на програмите, действията и политиките на партиите авторът използва интердисциплинарен подход, като успешно комбинира политологически, исторически, демографски методи на изследване.

И за двете книги трябва да бъда отбелязано, че авторът много добре познава състоянието на българската и чуждестранната историография и прецизно цитира и използва изследванията на колегията. Няма данни за плагиатство. Научните приноси в автосправката са добре определени и обосновани. Книгите са снабдени с приложения и илюстрации. В книгата от 2022 г. са показани карти на районите на гласуване и на резултатите, избирателни карти и цветни бюлетини, снимков материал, списъци на депутатски състави и др.

Въз основа на направения анализ на предложените за оценка от Научното жури две монографии и статии, на посочените в становището положителни моменти и приноси, на общата положителна оценка на научните и организационните активности на кандидата, убедено смятам, че гл. ас. д-р Светослав Живков отговаря на всички изисквания, за да бъде избран на академичната длъжност доцент за нуждите на Исторически факултет на Софийския университет „Св. Климент Охридски“, по обявения в ДВ, бр. 48 от 28.06.2022 г., за което и аз ще гласувам с пълна увереност.

София, 09.10.2022 Автор на становище: проф. д-р Й. Гешева